Ich tůn mit disen dingen niht
ICh tůn mit disen dingen niht·
ich trure ein teil ze sere·
der mich so vil gesorgen siht·
ich fúrhte er mirs verkere·
v́bel vnd anders danne wol·
nvn weis ich was ich sprechen sol·
wan ich enkan niht mêre·

Wilent do man froͤún mich sach·
do wc mir wol ze mv̊te·
man horte wol das ich do sprach
vil manige rede gůte·
hei wc mannes wc ich do·
nv wurde ich aber lihte fro·
der min schone hůte·

Verliesent mich die froͤiden gernt·
so hat dú rede ein ende·
die nv vil lihte min enbernt·
die windent danne ir hende·
we dc si als úbel gedenkent min·
die doch so gv̊t da wellent sin·
dc sint ir missewende·

IN habe in anders niht getan·
wan dc ich sere sinne·
dar da ich ie geminnet han·
vnd noch húte minne·
owe dc ich des ie began·
des fúrhte ich vil vnselig man·
grossen schaden gewinne·

We ich bin so gar verzaget·
deswar ich solt erwinden·
ich han so vil daher geklaget·
dc es versmaht den kinden·
nv mag ich dienen anderswa·
nein ich enwil min froͤide ist da·
da sol ich si vinden·

Deutsche Philologie
Deutschland
12. Jahrhundert
Mittelhochdeutsch
Versdichtung
Codex Manesse